ธปท.บี้แบงก์เพิ่มสาขาเอทีเอ็ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ธปท.ยืนยันกระจายเงินสดถึงมือประชาชนได้ทั่วถึง สั่งเพิ่มสาขาบริการตู้เอทีเอ็ม หลังปิดสาขากว่า 100 แห่ง
นางจิตติมา ดุริยะประพันธ์ ผู้ช่วยผู้ว่าการสายออกบัตรธนาคาร ธนาคารแห่งประเทศไทย (ธปท.) เปิดเผยว่า ธปท.ได้ขอความร่วมมือให้ธนาคารพาณิชย์ปรับเพิ่มการให้บริการ และดูแลเงินในตู้เอทีเอ็มให้มีปริมาณเพิ่มขึ้นในสาขาอื่นที่เปิดให้บริการได้ เพื่อชดเชยการให้บริการแก่ประชาชนในสาขาที่ปิดบริการ
นอกจากนั้นยังได้ประสานงานกับธนาคารพาณิชย์อย่างต่อเนื่อง เพื่อให้ศูนย์จัดการเงินสดและกระจายพันธบัตรซึ่งมีกว่า 10 จุดทั่วประเทศ สามารถกระจายเงินสดถึงมือประชาชนได้อย่างทั่วถึงและเพียงพอ 
“จากการติดตามดูการเบิกจ่ายเงินสดของประชาชนในช่วงที่ผ่าน ยังไม่เห็นการเบิกจ่ายเงินสดที่ผิดปกติ หรือมีการแห่ถอนเงินของประชาชน ทำให้ไม่จำเป็นต้องสั่งให้ธนาคารพาณิชย์มีการสำรองเงินสดเพิ่มจากการแผนครั้งก่อนในช่วงที่เริ่มชุมนุม เพราะเชื่อว่าเพียงพอ” นางจิตติมา กล่าว
อย่างไรก็ตาม ในช่วงที่มีการชุมนุมทางการเมือง และเกิดความรุนแรงขึ้นต่อเนื่องมานานกว่า 2 เดือน ธปท.ได้มีการสำรองเงินสด เพิ่มปริมาณธนบัตรมากขึ้นกว่าภาวะปกติแล้ว ขณะที่การกระจายเงินสดของธปท.ไปยังศูนย์จัดการธนบัตรของธนาคารก็ยังดำเนินการส่งตามแผนปกติสัปดาห์ละ 1 ครั้ง เพื่อให้เงินสดสำรองมีเพียงพอในระยะ 2 4 เดือน ซึ่งก็เพียงพอต่อความต้องการของประชาชน 
ทั้งนี้ ในช่วงวันที่ 17 พ.ค. ที่ผ่านมา ธปท.ได้ออกประกาศเรื่องการปฏิบัติการหักบัญชีอิเล็กทรอนิกส์ เนื่องจากสถานการณ์ความไม่สงบทางการเมือง โดยได้ขอความร่วมมือให้ธนาคารพาณิชย์ทุกแห่งร่นระยะเวลาการดำเนินการ และให้บริการเกี่ยวกับเช็คให้เร็วขึ้น คือให้ปิดรับเช็คจากลูกค้าในเวลา 12.00 น. จากเดิมปิดเวลา 14.00 น. และให้ธนาคารพาณิชย์สมาชิกส่งรับเช็คของธนาคารได้ที่ ธปท.พุทธมณฑลสาย 7 เพื่อเคลียริงเงินเข้าบัญชีเช็คต่างๆ ภายในเวลาไม่เกิน 17.00 น. เพื่อความสะดวกและปลอดภัย
นางสุชาดา กิระกุล ผู้ช่วยผู้ว่าการสายตลาดการเงิน ธปท. กล่าวว่า ค่าเงินบาทที่อ่อนลงในช่วงนี้ เกิดจากปัจจัยในต่างประเทศของประเทศกรีซ ซึ่งกำลังมีปัญหาเรื่องภาระหนี้สาธารณะในระดับสูง ทำให้นักลงทุนเกิดความกังวล แต่ยังปรับในทิศทางเดียวกับภูมิภาค ธปท.จึงไม่จำเป็นต้องเข้าดูแลเป็นพิเศษ